open-index/open-wikipedia-markdown huggingface dataset:
விண்ணக அரசியே!

**விண்ணக அரசியே!** () என்பது கிறித்தவ திருச்சபைகளில் பாடப்பெறும் மிகவும் பழைய மரியாவின் பாடலாகும். கத்தோலிக்க திருச்சபையில் தூய கன்னி மரியாவுக்கு திருப்புகழ்மாலையில் பாடப்படும் திருவழிபாட்டு கால பாடல்கள் நான்கினுள் இதுவும் ஒன்றாகும். புனித சனியின் இரவு துவங்கி பெந்தக்கோஸ்து விழாவுக்கு அடுத்துவரும் ஞாயிறு முடிய உள்ள பாஸ்குகாலத்தில் மூவேளை செபத்திற்கு பதிலாக இது சொல்லப்படுவது வழக்கம்.

## செபத்தின் வரலாறு
இச்செபத்தின் ஆக்குனர் யார் என்பது குறித்த தகவல் இல்லை.  12ம் நூற்றாண்டு முதல் இது பழக்கத்தில் உள்ளது. ஆயினும் சில மரபுப்படி புனித பெரிய கிரகோரி ஒரு உயிர்ப்பு ஞாயிறு அன்று தேவத்தூதர்கள் இச்செபத்தின் முதன் மூன்றுவரியினை செபிப்பதை கேட்டு, கடவுளால் தூண்டப்பட்டு நான்காம் வரியினை இணைத்து பயன்படுத்தினார் என்பர்.

## தமிழில்
:விண்ணக அரசியே! மனம் களிகூரும். அல்லேலூயா.
:ஏனெனில் இறைவனைக் கருத்தாங்கும் பேறு பெற்றீர். அல்லேலூயா.

:தாம் சொன்னபடியே அவர் உயிர்த்தெழுந்தார். அல்லேலூயா.
:எங்களுக்காக இறைவனை மன்றாடும். அல்லேலூயா.

:கன்னி மரியே! அகமகிழ்ந்து பூரிப்பு அடைவீர். அல்லேலூயா.
:ஏனெனில் ஆண்டவர் உண்மையாகவே உயிர்த்தெழுந்தார். அல்லேலூயா.

**மன்றாடுவோமாக:** இறைவா / உம்முடைய திருமகனும் எங்கள் ஆண்டவருமாகிய இயேசு கிறிஸ்துவின் உயிர்த்தெழுதலால் / உலகம் மகிழத் திருவுளம் கொண்டீரே! / அவருடைய அன்னையாகிய கன்னி மரியாவின் பரிந்துரையால் / நாங்கள் நிலை வாழ்வின் பெரு மகிழ்வில் பங்கு பெற / அருள் புரியும். / எங்கள் ஆண்டவராகிய இயேசு கிறிஸ்து வழியாக / உம்மை மன்றாடுகிறோம். / ஆமென்.

## மேற்கோள்கள்

பகுப்பு:அன்னை மரியா
பகுப்பு:கிறித்தவ இறைவேண்டல்கள்
புறத்தோல் வளர்காரணி ஏற்பி

**புறத்தோல் வளர்காரணி ஏற்பி** (Epidermal growth factor receptor [EGFR; ErbB-1; HER1 (மனிதர்)] என்பது புறத்தோல் வளர்காரணி குடும்பத்தைச் சேர்ந்த செல்புற புரத ஈந்தணைவிகளுக்கான, உயிரணுக்களின் மேற்பரப்பிலுள்ள ஏற்பியாகும். இது, ஏற்பி டைரோசின் கைனேசு (receptor tyrosine kinase) வகையைச் சேர்ந்ததாகும்.

புறத்தோல் வளர்காரணி, புறத்தோல் வளர்காரணி ஏற்பியை வான்டெர்பில்ட் பல்கலைக்கழகத்தைச் சேர்ந்த ஸ்டான்லி கோஹன் கண்டறிந்தார். வளர்காரணிகளைக் கண்டறிந்தமைக்காக ரீட்டா லெவி-மோன்டால்கினியுடன் 1986ம் ஆண்டிற்கான மருத்துவம் அல்லது உடலியங்கியலுக்கான நோபல் பரிசை ஸ்டான்லி கோஹன் பகிர்ந்து கொண்டார்.

## மேற்கோள்கள்

பகுப்பு:உயிர்வேதியியல்
மெய்ஞ்ஞான விளக்கம்

**மெய்ஞ்ஞான விளக்கம்** என்னும் நூல் இருந்தது என்பதை உரைநூல்களின் வாயிலாக அறிகிறோம்.

சாத்திரக் கருத்துகளில் தனி ஒரு கருத்தை மட்டும் எடுத்துக்கொண்டு விளக்கும் நூல்கள் பல தோன்றின. இவற்றிற்குத் தோன்றுவாயாக அமைந்த நூல் 'மனவாசகம் கடந்தார்' என்பவர் இயற்றிய 'உண்மை விளக்கம்' என்னும் நூல். அந்த வரிசையில் இந்த மெய்ஞ்ஞான விளக்கம் என்னும் நூலும் ஒன்று. மதுரைச் சிவபிரகாசரும், வெள்ளியம்பலவாணத் தம்பிரானும் இந்த நூலின் பாடல்களை எடுத்தாண்டுள்ளனர்.

இது வெண்பாவால் ஆன நூல். மு. அருணாசலம் இங்குக் குறிப்பிடப்பட்டுள்ள மேற்கோள் நூலில் பதினோரு பாடல்களை எடுத்துத் தந்துள்ளார்.
##### பாடல் - எடுத்துக்காட்டு
நனவு தனிக் கருவி முப்பத்து ஐந்து ஆகும்
கனவு இருபத்து ஓர் ஐந்தால் காணில் - முனி சுழுத்தி
மூன்று ஆகும் காலை முழுத் துரியம் ஓர் இரண்டே
ஊன்றும் அதீதம் தரும் மான் ஒன்று.

மாயை பகுதி தனை வந்திடும் எங்கும் காலம்
ஏயும் நியதி சிந்தையை இயற்றும் - மாயக்
கலை அகந்தை வித்தை புத்தி காண் மனத்தை ராக
மாலை புருடன் ஐந்தும் ஆம்.

##### அடிக்குறிப்பு

பகுப்பு:14 ஆம் நூற்றாண்டுத் தமிழ் நூல்கள்
நோக்கியா லூமியா 1020

நோக்கியா லூமியா 1020 என்பது 2013 ஆம் ஆண்டு ஜூலை 11 ஆம் நாள் வெளியான திறனறிபேசி. இது நோக்கியாவின் தயாரிப்பில், விண்டோசு இயங்குதளத்துடன் கூடிய தொடுதிரை வசதி கொண்டது. பியூர்வியூ புரோ என்ற தொழினுட்பத்தின் மூலம், தரமான, உயர்ரக புகைப்படங்களை எடுக்க முடியும்.
 
## சான்றுகள்

## இணைப்புகள்
*நோக்கியா லூமியா 1020 பற்றி  (ஆங்கிலத்தில்)
உழவூர்

கேரளத்தின் கோட்டயம் மாவட்டத்தில் **உழவூர்** கிராம பஞ்சாயத்தின் கீழ் உட்பட்ட கிராமம் இது. 
இந்தியாவின் பத்தாவது குடியரசுத் தலைவர் கே. ஆர். நாராயணன் இவ்வூரைப் பிறப்பிடமாகக் கொண்டவர்.

அருகில் உள்ள முக்கிய நகரங்கள்
* கொச்சி (54 கி.மீ)
* கோட்டயம் (31.5 கி.மீ)
* திருச்சூர் (104 கி.மீ)
* திருவனந்தபுரம் (190 கி.மீ)
* வாகமண் (50 கி.மீ)
* குமரகம் (45 கி.மீ)

## போக்குவரத்து
சாலைப் போக்குவரத்திற்கு பாலை என்னும் ஊர் உள்ளது. தொடருந்து நிலையங்களில் கோட்டயம், எறணாகுளம் தொடருந்து நிலையங்கள் அருகில் உள்ளன. வான்வழிப் போக்குவரத்திற்கு ஏதுவாக கொச்சி, நெடும்பாசேரி வானூர்தி நிலையங்கள் அருகிலுள்ளன.

## பெயர்க் காரணம்
இங்கு உழவுத் தொழில் முதன்மையானது என்பதால், உழவு, ஊர் என்னும் சொற்களைக் கொண்டு இவ்வூர் இப்பெயரை அடைந்தது.

## மக்கள்
இங்கு வாழும் மக்கள் கிறித்தவ, இந்து சமய நம்பிக்கையைக் கொண்டுள்ளனர். 

## தட்பவெப்பம்

## அண்டைய நகரங்களும் ஊர்களும்

## அண்டைக் கிராமங்கள்
* மோனிப்பள்ளி
* வெளியன்னூர்
* கூத்தாட்டுகுளம்
* எலஞ்ஞி
* குறவிலங்ஙாட்

## மேற்கோள்கள்

## இணைப்புகள்
* About Uzhavoor  ஆங்கிலத்தில்
* K R Narayan ஆங்கிலத்தில்

பகுப்பு:கோட்டயம் மாவட்டத்திலுள்ள கிராமங்கள்
வாகமண்

**வாகமண்** என்பது கேரளத்தில் கோட்டயம் மாவட்டத்தில் அமைந்துள்ள நகரம். இவ்வூர் இடுக்கி, கோட்டயம் மாவட்டங்களின் எல்லையில் உள்ளது. மலைகளால் சூழப்பட்ட இவ்வூர் சுற்றுலாத்தலமாகும்.
இங்கு கேரள அரசின் கால்நடையியல் பல்கலைக்கழகத்தின் கிளை உள்ளது.

அழகிய மலைவாசஸ்தலமான வாகமண், அதன் புல்வெளிகள், பைன் காடுகள் மற்றும் மூடுபனி நிறைந்த நிலப்பரப்புகளுக்குப் பெயர் பெற்றது. "வாகமண்" என்ற பெயர் "வாகா" (மலர்) மற்றும் "முடி" (மலை) ஆகியவற்றை இணைத்து, அதன் மலைகளை அலங்கரிக்கும் மலர் அழகைக் குறிக்கிறது.

இந்தியாவின் கேரளாவில் உள்ள ஒரு பிரபலமான மலைவாசஸ்தலமான வாகமண், அதன் அழகிய காட்சிகள் மற்றும் சாகச நடவடிக்கைகளுக்கு பெயர் பெற்றது. இது அதன் பசுமையான புல்வெளிகள், பைன் காடுகள் மற்றும் தேயிலைத் தோட்டங்களுக்கு பிரபலமானது, இது நகர வாழ்க்கையிலிருந்து அமைதியான தப்பிப்பை வழங்குகிறது. கூடுதலாக, பாராகிளைடிங், மலையேற்றம் மற்றும் பாறை ஏறுதல் போன்ற சாகச நடவடிக்கைகளுக்கும் வாகமண் பிரபலமானது.

மேற்குத் தொடர்ச்சி மலைகளில் கடல் மட்டத்திலிருந்து 1,100 மீட்டர் (3,600 அடி) உயரத்தில் வாகமண் அமைந்துள்ளது. இது குளிர்ந்த காலநிலையைக் கொண்டுள்ளது, கோடை வெப்பநிலை நண்பகலில் 10–23 °C (50–73 °F)10-23 °C ஐ எட்டும்.

கேரளாவின் இடுக்கி மாவட்டத்தில் அமைந்துள்ள வாகமண், நகர வாழ்க்கையின் குழப்பத்திலிருந்து அமைதியான தப்பிப்பை வழங்கும் ஒரு மயக்கும் மலைவாசஸ்தலமாகும். பசுமையான புல்வெளிகள், பைன் காடுகள் மற்றும் மூடுபனி மூடிய மலைகளுக்கு பெயர் பெற்ற வாகமண், இயற்கை ஆர்வலர்கள் மற்றும் சாகச ஆர்வலர்களுக்கு ஒரு புகலிடமாகும்.

வாகமோனில் வீட்டுத் தேவைகள் மற்றும் மளிகைப் பொருட்களை வாங்குவதற்கு கிரீன் ஸ்டோர்ஸ், அல்-ஐன் ஸ்டோர்ஸ், சப்ளைகோ சூப்பர் மார்க்கெட், இடுக்கி பஜார், குட்வில் ஃபேமிலி ஷாப், பிமார்க் சூப்பர் மார்க்கெட் அனைத்தும் நல்ல இடங்கள்.

## போக்குவரத்து
தொடுபுழையில் இருந்து 43 கி.மீ தொலைவிலும், பாலையில் இருந்து 37 கி.மீ தொலைவிலும், குமுளியில் இருந்து 45 கி.மீ தொலைவிலும், கோட்டயத்தில் இருந்து 65 கி.மீ தொலைவிலும், காஞ்ஞிரப்பள்ளியில் இருந்து 40 கி.மீ தொலைவிலும், கொச்சியில் இருந்து 102 கி.மீ தொலைவிலும், காஞ்ஞாற்றில் இருந்து 16 கி.மீ தொலைவிலும் அமைந்துள்ளது. அருகிலுள்ள விமான நிலையம் கொச்சியிலுள்ளது. கோட்டயத்திலுள்ள தொடருந்து நிலையமே அருகிலுள்ள தொடர்வண்டி நிலையமாகும்.

## சான்றுகள்

## இணைப்புகள்

* Vagamon information site (ஆங்கிலத்தில்)

பகுப்பு:கோட்டயம் மாவட்டத்தில் உள்ள ஊர்களும் நகரங்களும்
பகுப்பு:கேரள மலை வாழிடங்கள்
பகுப்பு:கோட்டயம் மாவட்டத்திலுள்ள சுற்றுலாத் தலங்கள்
சயேட்டெட் 13

**சயேட்டெட் 13** (*Shayetet 13*, (, அர்த்தம் *சிறு கப்பற்படை 13*) என்பது இசுரேலிய கடற்படையின் சிறப்பு கடற்படை அதிரடிப்படைப் பிரிவாகும். இப்பிரிவு இசுரேலிய பாதுகாப்புப் படைத்துறைகளின் சிறப்பு படைப்பிரிவின் முதன்மையான பிரிவுகளில் ஒன்றாகும். சயேட்டெட் 13 கடல்-தரை திடீர் தாக்குதல், பயங்கரவாத தடை, நாசவேலை, கடல்சார் புலனாய்வு திரட்டல், கடல்சார் பயணக்கைதி மீட்பு, கப்பலினுள் அதிரடி ஆகியவற்றில் சிறப்புப் பெற்றது. இப்பிரிவு இசுரேலின் ஏறக்குறைய எல்லா முக்கிய போர்களிலும் ஏனைய செயற்பாடுகளிலும் பங்கெடுத்துள்ளது. இது இசுரேல் இராணுவத்தின் அதி அந்தரங்கமான பிரிவுகளில் ஒன்றாகும். இதன் நடவடிக்கைகளின் விபரங்கள், செயற்பாட்டு நிலையிலுள்ள நபர்களின் அடையாளங்கள் என்பன மிக முக்கியமான மறைக்கப்பட்ட விடயங்களாகவுள்ளன. இப்பிரிவு உலலகிலுள்ள சிறந்த சிறப்புப் படைகளுடன் சேர்த்து நோக்கப்படுகின்றது. இது அமெரிக்கவின் நேவி சீல்ஸ் மற்றும் பிரித்தானியாவின் *சிறப்பு படகு சேவை*யுடனும் ஒப்பிடப்படுகின்றது.

## உசாத்துணை

பகுப்பு:இசுரேலிய படைத்துறை
மோனிப்பள்ளி

கேரளத்தின் கோட்டயம் மாவட்டத்தில் உழவூர் கிராம பஞ்சாயத்திற்கு உட்பட்டது இக்கிராமம். 
முற்காலத்தில், மோகனப்பள்ளி (அழகிய ஊர்) என்றும் முனிப்பள்ளி (முனிவர்களின் இடம்) என்றும் அழைக்கப்பட்டது. திருவாங்கூர் சமஸ்தானத்தின் மையப் பகுதியில் அமைந்திருந்த இவ்வூர் இஞ்சி, சுக்கு விற்பனைக்கு பெயர் பெற்றிருந்தது. கிறித்தவ தேவாலயங்களும், கோயில்களும் உள்ளன.

## வேளாண்மை
மஞ்சள், ரப்பர், இஞ்சி ஆகியன விளைகின்றன. இஞ்சியில் இருந்து எடுக்கப்படும் மோனிப்பள்ளி சுக்கு பிரபலமான ஒன்று.

## போக்குவரத்து
சாலை வழி - கூத்தாட்டுகுளத்திற்கும் குறவிலங்ஙாடிற்குமான சாலையில் இடையில் அமைந்துள்ளது மோனிப்பள்ளி.
ரயில் வழி - கோட்டயம்
விமான வழி - கொச்சி, நெடும்பாசேரி

## அண்டைக் கிராமங்கள்
* உழவூர்
* வெளியன்னூர்
* கூத்தாட்டுகுளம்
* எலஞ்ஞி
* குறவிலங்ஙாட்

பகுப்பு:கோட்டயம் மாவட்டத்திலுள்ள கிராமங்கள்
புறத்தோல் வளர்காரணி

**புறத்தோல் வளர்காரணி** (Epidermal growth factor; EGF) என்னும் வளர்ச்சிக் காரணி புறத்தோல் வளர்காரணி ஏற்பியுடன் இணைந்து செல் வளர்ச்சி, பெருக்கம், மாறுபாடடைதல் ஆகியவற்றைத் தூண்டுகிறது. மனித புறத்தோல் வளர்காரணி 6045-டால்டன் புரதமாகும். இதில், 53 அமினோ அமிலக் கூறுகளும், மூன்று மூலக்கூறக இருசல்பைடு இணைப்புகளும் உள்ளன.

## வரலாறு
புறத்தோல் வளர்காரணியைக் கண்டறிந்ததற்காக ஸ்டான்லி கோஹன், ரீட்டா லெவி-மோன்டால்கினிக்கு 1986ம் ஆண்டிற்கான மருத்துவம் அல்லது உடலியங்கியலுக்கான நோபல் பரிசு கொடுக்கப்பட்டது.

## செயல்பாடு
உயிரணுக்களின் பெருக்கம், மாறுபாடடைதல், வாழ்வு ஆகியவற்றில் புறத்தோல் வளர்காரணி பங்குகொள்கிறது.

## மேற்கோள்கள்

பகுப்பு:உயிர்வேதியியல்
தூய நெஞ்சக் கல்லூரி (திருப்பத்தூர்)

**தூய நெஞ்சக் கல்லூரி** (Sacred Heart College) தமிழ்நாடு, திருப்பத்தூர் மாவட்டத்தில், இக்கல்லூரி, 'ஜான் போஸ்கோ சலேசிய சபையினரால்' நடத்தப்படும் ஓர் கல்விக் கூடமாகும். இக்கல்லூரியில் கலை, அறிவியல், வணிகம் ஆகிய துறைகளில் பட்டப்படிப்பு மற்றும் பட்டமேற்படிப்புகள் கற்பிக்கப்படுகின்றன. இக்கல்லூரியின் வீரமாமுனிவர் தமிழ் மன்றத்தின் சார்பில் முத்தமிழ் மன்ற விழா ஆண்டுதோறும் நடைபெறுகிறது. இது, திருவள்ளுவர் பல்கலைக்கழகத்துடன் இணைக்கப்பட்ட முதல்தரக் கல்லூரியாகும். எசுப்பானிய பாதிரியார் ஜோசெப் கரீனோ என்பவரால் 1951-ஆம் ஆண்டு நிறுவப்பட்டது.

## மேற்கோள்கள்

பகுப்பு:தமிழ்நாட்டு அரசு உதவிபெறும் கலை மற்றும் அறிவியல் கல்லூரிகள்‎
பகுப்பு:திருப்பத்தூர் மாவட்டத்திலுள்ள தனியார் கலைக் கல்லூரிகள்
பகுப்பு:திருவள்ளுவர் பல்கலைக்கழக இணைவுக்கல்லூரிகள்
அரசினர் திருமகள் ஆலைக் கல்லூரி

**அரசினர் திருமகள் ஆலைக் கல்லூரி** (Govt. Thirumagal Mills College) தமிழ்நாடு, வேலூர் மாவட்டத்தில், குடியாத்தம் நகரத்தில் உள்ளது. இக்கல்லூரியில் கலை, அறிவியல், வணிகம் ஆகிய துறைகளில் பட்டப்படிப்பு மற்றும் பட்டமேற்படிப்புகள் கற்பிக்கப்படுகின்றன. இக்கல்லூரி, 1964-ஆம் ஆண்டு நிறுவப்பட்டது. இக்கல்லூரி, திருவள்ளுவர் பல்கலைக்கழகத்துடன் இணைக்கப்பட்டக் கல்லூரியாகும்.
கா. அ. சண்முக முதலியார் என்பவர் தானமாகக் கொடுத்த 47 ஏக்கர் இடம் மற்றும் 5 லட்ச ரூபாய் நிதி மூலம் இக்கல்லூரி ஆரம்பிக்கப்பட்டது.

## வழங்கும் படிப்புகள்
காலை 9.00 மணி முதல் பிற்பகல் 01.10 வரை முதலாவது சுழற்சியும், பிற்பகல் 01.20 முதல் 05.30 வரை இரண்டாவது சுழற்சியும் வகுப்புகள் நடைபெறுகிறது.

### இளநிலைப் படிப்புகள்

### பட்ட மேற்படிப்புகள்
### ஆராய்ச்சி படிப்புகள்

## மேற்கோள்கள்

பகுப்பு:வேலூர் மாவட்டத்திலுள்ள அரசினர் கலைக் கல்லூரிகள்‎
பகுப்பு:திருவள்ளுவர் பல்கலைக்கழக இணைவுக்கல்லூரிகள்
சயேரெட் மட்கல்

**சயேரெட் மட்கல்** (*Sayeret Matkal*, () என்பது இசுரேலிய பாதுகாப்புப் படைகளின் சிறப்புப் படைப் பிரிவு ஆகும். முதலாவதும் மிக முக்கியமானதுமான கள புலனாய்வு சேகரிப்புப் பிரிவான இது தந்திரோபாய புலனாய்வுத் தகவல் பெறுவதற்காக எதிரியின் இடத்தின் ஆழ் புலனாய்வு நடவடிக்கையில் ஈடுபடல் உட்பட பங்கரவாத எதிர்ப்பு மற்றும் பயணக்கைதி மீட்பினை இசுரேலுக்கு வெளியிலும் செய்கின்றது. இப்பிரிவு பிரித்தானியாவின் சிறப்பு வான்சேவையினை மாதியாகக் கொண்டு, அதன் விருதுவாக்கான "யார் வெற்றிக்குத் துணிந்தவர்கள்" என்பதை தன் விருதுவாக்காகக் கொண்டது. இது நேரடியாக இசுரேலிய பாதுகாப்புப் படைகளின் இராணுவ புலனாய்வு இயக்குநர் அலுவலகத்தின் கீழ் இயங்குகின்றது. இது இசுரேலிய பாதுகாப்புப் படையில் "பிரிவு" என அழைக்கப்படும்.

## உசாத்துணை

பகுப்பு:இசுரேலிய படைத்துறை
வானொலி கலைக்கூட 54 வலையமைப்பு

thumbnail|சின்னம்
**வானொலி கலைக்கூட 54 வலையமைப்பு** அல்லது **கலைக்கூட 54 வலையமைப்பு** (*Radio Studio 54 Network* அல்லது *Studio 54 Network* - *ரேடியோ ஸ்டுடியோ 54 நெட்வொர்க்*) என்பது கலபிரியாவிலுள்ள லொக்ரி எனுமிடத்திலுள்ள ஒரு இத்தாலிய தனியார் வானொலி நிலையம் ஆகும். இதனுடைய ஒலிபரப்பு தென் இத்தாலியின் 5 வட்டாரங்களிலுள்ள ஒன்பது மாகாணங்களை அடைகின்றது. 

## வெளி இணைப்புகள்
* வானொலி கலைக்கூட 54 வலையமைப்பின் அதிகாரப்பூர்வ வலைத்தளம்

பகுப்பு:இத்தாலி
வில்லெல்மா

**வில்லெல்மா** அல்லது **வில்ஹெல்மா** என்பது ஒரு ஒருங்கிணைந்த தாவரவியல் மற்றும் விலங்குகள் காட்சியகமாகும். இது இடாய்ச்சுலாந்து நாட்டின் பாடன் வுயர்ட்டம்பெர்கு மாநிலத்தின் தலைநகரான இசுடுட்கார்ட்டு நகரத்தின் வடக்குப் பகுதியில் உள்ளது. இதன் பரப்பளவு 3I0 எக்டேர். அரச மாளிகையாகக் கட்டப்பட்ட இது பின்னர் தாவரவியல் பூங்காவாக மாற்றப்பட்டது. பின்னர் விலங்குகள் காட்சியகமும் ஏற்படுத்தப்பட்டது.

ஐரோப்பாவில் தாவரவியல் பூங்காவும் விலங்குகள் காட்சியகமும் ஒன்றாக உள்ள ஒரே பெரிய காட்சியகம் இதுவே. இங்கு ஆயிரத்திற்கும் மேலான சிற்றினங்களை உள்ளடக்கிய 8000-க்கும் மேற்பட்ட விலங்குகளும் 5000-க்கும் மேற்பட்ட தாவர வகைகளும் உள்ளன.

## குறிப்பிடத்தக்கவை
* அமேசான் குடில் - இக்குடில் அமேசான் காட்டின் சூழலை ஒத்தவாறு உருவாக்கப்பட்டுள்ளது. அங்கு காணப்படும் டூக்கான் பறவை, தாவரங்கள், மீன்கள் முதலியன காட்சிப்படுத்தப்பட்டுள்ளன.
* பூச்சிகள் காட்சியகம் - இங்கு வண்ணத்துப் பூச்சி உள்ளிட்ட பலவகையான பூச்சிகள் காட்சிப்படுத்தப்பட்டுள்ளன. மேலும் பூச்சிகளின் உடலுறுப்புகளை விளக்க மாதிரிப் பொம்மைகளும் வைக்கப்பட்டுள்ளன.
* மனிதக் குரங்குக் குடில் - இங்கு கொரில்லா, போனபோ, ஒராங்குட்டான் முதலிய விலங்குகள் (குடும்பமாக) காட்சிப்படுத்தப்பட்டுள்ளன.
* மீன்கள் காட்சியகம்
* ஊர்வன காட்சியகம்
* பறவைகள் காட்சியகம்
* செக்கோயா மரங்கள்
* மொரிசியசு குடில் - இங்கு கள்ளி உள்ளிட்ட பல வகையான தாவரங்கள் உள்ளன.
* இரவாடிகள் குடில் - இரவில் வாழும் விலங்குகளான வவ்வால்கள் முதலியன உள்ளன.

## மேற்கோள்கள்

பகுப்பு:செருமனி
பகுப்பு:விலங்குக் காட்சிச்சாலைகள்
சாலிட்டியூடு கோட்டையகம்

**சாலிட்டியூடு கோட்டையகம்** என்பது இசுடுட்கார்ட்டுப் பகுதியில் வுயர்ட்டம்பெர்கினைச் சேர்ந்த கார்ல் ஆய்கன் என்னும் பிரபுவால் கட்டப்பட்ட ஒரு வேட்டையாடுவதற்காகத் தங்குமிடம். இது 1764 - 1769 காலப்பகுதியில் கட்டப்பட்டது. இது இசுடுட்கார்ட்டு, லியோன்பெர்கு, கெர்லிங்கென் பகுதிகளுக்கிடையே மலையின் மீதுள்ள சமவெளிப்பகுதியில் கட்டப்பட்டுள்ளது.

இங்கிருந்து லுட்விக்சுபெர்கில் உள்ள பிரபுவின் மாளிகைக்கு மிகவும் நேராகச் செல்லும் சாலை அமைக்கப்பட்டிருந்தது. இச்சாலையின் பெரும்பகுதி இன்றும் திசை மாற்றப்படாமல் பயன்பாட்டில் உள்ளது.

## மேற்கோள்கள்

பகுப்பு:செருமனி
மெய்ம்மொழிச் சரிதை

**மெய்ம்மொழிச் சரிதை** என்னும் நூல்  தனி நூலாக வெளிவந்துள்ளது. இந்த நூலில் கிடைத்த பாடல்கள் மட்டுமே பதிப்பிக்கப்பட்டுள்ளன. இது பர-பக்கம், சுப-பக்கம் என்னும் இரண்டு பகுதிகளைக் கொண்டது. இந்த அமைப்பு சிவஞான சித்தியார் நூலின் பாகுபாட்டு முறைமை ஆகும். பர பக்கம் பகுதியில் இருந்த 124 பாடல்களில் 82 பாடல்கள் சிதைந்த நிலையில் உள்ளன. 42 பாடல்கள் தெளிவாக உள்ளன. சுப பக்கம் பகுதியில் 362 பாடல்கள் உள்ளன. இவற்றில் 106 பாடல்கள் பெருந்திரட்டு என்னும் தொகுப்பு நூலில் இடம்பெற்றுள்ளன. 

இளங்காரிகுடி மெய்ம்மொழித் தேவர்  இந்த நூலின் ஆசிரியர். சிவஞான சித்தியார், சிவார்ச்சனா போதம் என்னும் நூல்கள் கி. பி. 1350-ல் தோன்றியவை. இந்த நூலும் இதே காலத்தில் தோன்றியது. மெய்ம்மொழித் தேவர் அரசர் குடியில் பிறந்து துறவு பூண்டவர். 

பெருந்திரட்டில் இடம்பெற்றுள்ள இந்த நூலின் பாடல்கள் அறுசீர் விருத்தங்கள். அவற்றில் அட்டாங்க யோகம், அட்டமா சித்தி போன்றவை விரிவாகச் சொல்லப்பட்டுள்ளன. இந்தப் பாடல்கள் இந்த நூலாசிரியரை வேதாந்தம் கற்ற சித்தாந்தவாதி எனக் காட்டுகின்றன.
##### அடிக்குறிப்பு

பகுப்பு:14 ஆம் நூற்றாண்டுத் தமிழ் நூல்கள்
யதீந்திரப் பிரணவ பிரபாவம்

**யதீந்திரப் பிரணவ பிரபாவம்**   என்னும் நூல் வைணவ குருபரம்பரை வரலாறுகளைக் கூறும் நூல்களில் ஒன்று. இதன் காலம் 15 ஆம் நூற்றாண்டின் பிற்பகுதி. இதன் ஆசிரியர் பிள்ளை லோகஞ்சீயர். இவர் தமது ஆசிரியரான மணவாள மாமுனிளைப் போற்றி இந்த நூலை இயற்றியுள்ளார். இந்த நூல் மணிப்பிரவாள நடையில் உள்ளது.
##### அடிக்குறிப்பு

பகுப்பு:15 ஆம் நூற்றாண்டுத் தமிழ் நூல்கள்
இராமநாதபுரம் சி. சே. முருகபூபதி

**இராமநாதபுரம் சி. சே. முருகபூபதி** என்பவர் (பெப்ரவரி 14, 1914 - மார்ச் 21, 1998) தென்னிந்தியாவைச் சேர்ந்த மிருதங்க இசைக் கலைஞர் ஆவார். சிறந்த மிருதங்கக் கலைஞர்களாக விளங்கிய பாலக்காடு டி. எஸ். மணி ஐயர், பழனி சுப்பிரமணிய பிள்ளை ஆகியோரின் சம காலத்தவர் முருகபூபதி ஆவார். இம்மூவரும் ‘மிருதங்க மும்மூர்த்திகள்’ என இசை விமர்சகர்களால் குறிப்பிடப்படுகிறார்கள். 
இவர், மதுரை மாரியப்ப சுவாமிகளின் 
இசை நிகழ்ச்சிகளில் மிருதங்கம் வாசித்துள்ளார்.

## ஆரம்பகால வாழ்க்கை

தமிழ்நாட்டின் இராமநாதபுரத்தில் பிறந்த இவர், தனது தந்தை சித்சபை சேர்வையிடம் ஆரம்பகால இசைப் பயிற்சியினை ஆரம்பித்தார். தொடர்ந்து பழனி முத்தையா பிள்ளையிடம் இசையினைக் கற்றார். முருகபூபதியின் மூத்த தமையன் சி. எஸ். சங்கரசிவம் பாகவதர் என்பவர், முருகபூபதி தனக்கென ஒரு பாணியினை வளர்த்துக் கொள்ள பெரிதும் துணை புரிந்தார். இடது கையினால் மிருதங்கத்தில் செய்யப்படும் வாசிப்பு நுணுக்கங்களை, அக்காலத்து தலைசிறந்த மிருதங்கக் கலைஞர்களில் ஒருவரான கும்பகோணம் அழகநம்பி பிள்ளையிடமிருந்து முருகபூபதி கற்றார்.
     
## தொழில் வாழ்க்கை

இவர், கீழே குறிப்பிடப்பட்டுள்ள புகழ்மிக்க கருநாடக இசைப் பாடகர்களுக்கு பக்க வாத்தியமாக மிருதங்கம் வாசித்திருக்கிறார்:

* அரியக்குடி இராமானுஜ ஐயங்கார்
* சித்தூர் சுப்பிரமணிய பிள்ளை
* முசிரி சுப்பிரமணிய ஐயர்
* தண்டபாணி தேசிகர்
* செம்பை வைத்தியநாத பாகவதர்
* செம்மங்குடி சீனிவாச ஐயர்
* ஜி. என். பாலசுப்பிரமணியம்
* மதுரை மாரியப்ப சுவாமிகள்
* மதுரை மணி ஐயர்
* எம். டி. இராமநாதன் 
* இராமநாதபுரம் கிருஷ்ணன்
* டி. எம். தியாகராஜன்
* மகாராஜபுரம் சந்தானம்
* மதுரை சோமு
* மதுரை டி. என். சேஷகோபாலன்

இவரின் குறிப்பிடத்தக்க மாணவர்கள்:
* மாவேலிக்கரா சங்கரகுட்டி நாயர்
* காரைக்குடி கிருஷ்ணமூர்த்தி
* கும்பகோணம் பிரேம்குமார் 
* பி. துருவராஜ்
* ஜி. ஹரிசங்கர்

## விருதுகள்
* கலைமாமணி, 1963 
* பத்மஸ்ரீ, 1973
* சங்கீத நாடக அகாதமி விருது, 1975
* தமிழ்நாடு அரசின் ‘மாநிலக் கலைஞர்’ விருது (1979)
* பாலக்காடு மணி ஐயர் விருது (1985)
* இசைப்பேரறிஞர் விருது, வழங்கியது: தமிழ் இசைச் சங்கம், சென்னை.

## மேற்கோள்கள்

## வெளியிணைப்புகள்
* Tribute to mridangist par excellence

பகுப்பு:மிருதங்கக் கலைஞர்கள்
பகுப்பு:1914 பிறப்புகள்
பகுப்பு:1998 இறப்புகள்
பகுப்பு:பத்மசிறீ விருது பெற்ற தமிழர்கள்
பகுப்பு:20 ஆம் நூற்றாண்டுக் கருநாடக இசைக் கலைஞர்கள்
பகுப்பு:கலைமாமணி விருது பெற்றவர்கள்
பகுப்பு:பத்மசிறீ விருது பெற்ற கருநாடக இசைக் கலைஞர்கள்
பகுப்பு:ஊர்ப் பெயரால் அறியப்படும் மக்கள்
பகுப்பு:இராமநாதபுரம் மாவட்ட மக்கள்
அருள்நிறை மரியம்மை காவியம்

**அருள்நிறை மரியம்மை காவியம்** என்னும் கிறித்தவக் காப்பிய நூலை துரை. மாலிறையன் என்னும் புலவர் பாடியுள்ளார். இவர் புதுச்சேரியைச் சேர்ந்தவர். இந்நூல் 1996ஆம் ஆண்டு முதல் பதிப்பாக வெளிவந்துள்ளது.

## நூலின் அமைப்பு

இக்காப்பிய நூலில் மூன்று காண்டங்கள் உள்ளன. அவை உருக்காட்சிக் காண்டம், திருக்காட்சிக் காண்டம், அருட்காட்சிக் காண்டம் என்பன ஆகும். இவற்றுள் முதலாவதாகிய உருக்காட்சிக் காண்டம் பதினைந்து படலங்களைப் பெற்றுள்ளது. அடுத்து வருகின்ற திருக்காட்சிக் காண்டம் பதினேழு படலங்களில் அமைந்துள்ளது. அருட்காட்சிக் காண்டம் இருபத்தைந்து படலங்களைக் கொண்டுள்ளது.

விருத்தப் பாவால் அமைந்து இக்காவியத்தில் 4745 பாடல்கள் இடம்பெற்றுள்ளன.

## நூலின் மூலங்கள்

இந்நூலுக்கு மூலங்களாக திருவிவிலியம் மற்றும் வேறுபல ஆங்கில நூல்கள் உள்ளன. உலகப் படைப்பு முதல் சூசையப்பர் மறைவுவரை உருக்காட்சிக் காண்டத்திலும், இயேசு சோதிக்கப்பட்டது முதல் சாவினின்று உயிர்பெற்றெழுந்தது வரையிலான நிகழ்வுகள் திருக்காட்சிக் காண்டத்திலும், உலகின் பல இடங்களில் அன்னை மரியா நல்கிய அருங்காட்சிகள் அருட்காட்சிக் காண்டத்திலும் விவரிக்கப்படுகின்றன.

## சிறப்புப் பண்பு

காப்பியத்தலைவியாம் அன்னை மரியா, கடவுளின் மைந்தனை இவ்வுலகிற்கு ஈன்றளித்த கன்னித் தாய் என்பதாலும், பெண்களுள் பேறுபெற்றவர் என்பதாலும், அதற்கேற்ப கிறித்தவ சமயக் கோட்பாடுகளுக்கு உட்பட்டே நூலாசிரியர் காப்பியத்தை யாத்துள்ளார்.

## ஆதாரம்

இர.ஆரோக்கியசாமி, *கிறித்தவ இலக்கிய வரலாறு*, கிறித்தவ ஆய்வு மையம், தூய வளனார் தன்னாட்சிக் கல்லூரி, திருச்சிராப்பள்ளி, 2010. (நூல் கிடைக்குமிடம்: பூரண ரீத்தா பதிப்பகம், 1130 பழனியப்பா நகர், 3-வது தெரு, நாஞ்சிக்கோட்டை சாலை, தஞ்சாவூர் - 613006).

பகுப்பு:கிறித்தவத் தமிழ்க் காப்பியங்கள்
பகுப்பு:1996 தமிழ் நூல்கள்
தொள்ளாயிரம்

* முத்தொள்ளாயிரம் நூல்
* அரும்பைத் தொள்ளாயிரம் நூல்
* வச்சத் தொள்ளாயிரம் நூல்
* தொள்ளாயிரம் (எண்)
இயேசு மா காவியம்

**இயேசு மா காவியம்** என்னும் கிறித்தவக் காப்பியத்தை, புதுக்கவிதைப் பாணியில் ஆக்கி அளித்தவர் பெண் கவிஞர் நிர்மலா சுரேஷ்.

## இயேசுவுக்கொரு புதுக்கவிதைக் கொத்து

இக்காப்பிய நூலின் முன்னுரையில், "இது புதிய ஏற்பாட்டு இயேசுவுக்கான ஒரு கவிதை ஏற்பாடு" என்றுரைக்கும் கவிஞர் இக்காப்பியத்தில் இயேசுவின் வரலாற்றையும் அவருடைய பன்முகப் பணியையும் நூற்று நாற்பத்தினான்கு தலைப்புகளில் புதுக் கவிதைப் பாணியில் பாடி வழங்கியுள்ளார்.

"இயேசுவை இரண்டு விதமாகப் பார்க்கலாம். வரலாற்றில் இயேசு; விவிலியத்தில் கிறிஸ்து. நான் வரலாற்று இயேசுவின் அம்சங்களை எனது புத்தகத்தில் எழுதியிருக்கிறேன். இயேசு ஒரு புரட்சியாளர். அதை வெளிக்கொணர வேண்டும் என்பதுதான் என் நோக்கம்" என்று காப்பிய ஆசிரியர் குறிப்பிடுகிறார்.

இயேசுவை ஆன்ம மீட்பராகப் பார்க்கும் பாணியிலிருந்து மாறுபட்டு அவரை சமுதாய சீர்திருத்தவாதியாகவும் புரட்சியாளராகவும் இக்காப்பியத்தில் சித்தரிக்கிறார் நிர்மலா சுரேஷ்.

## எடுத்துக்காட்டாக ஒரு பாடல்

இயேசு எருசலேம் கோவிலுக்குச் செல்கிறார். அங்கே விற்றல் வாங்கல் செயல்களில் மக்கள் ஈடுபட்டு கோவிலின் புனிதத்தை மாசுபடுத்திக்கொண்டிருக்கிறார்கள். இதைக் கண்டு கொதித்தெழுந்த இயேசு, சாட்டை பின்னி வியாபாரிகளைக் கோவிலிலிருந்து வெளியே அடித்துத் துரத்துகிறார். இதைக் காப்பிய ஆசிரியர்,


*கரியமில வாயுவைக்*
*கலைக்க வந்த உயிர்க்காற்றாய்*
*சுழற்றப்பட்டது சாட்டை*

என்று வருணிக்கிறார்.

## இலக்கியக் காப்பியம்

வருணனைகள், உவமை, உருவகம், தமிழ் இலக்கியத் தாக்கம் போன்ற பல சுவைகளை உள்ளடக்கிய இயேசு மா காவியம் என்னும் இந்நூலை ஓர் *இலக்கியக் காப்பியம்* என்று கூறலாம்.

## ஆதாரம்

இர.ஆரோக்கியசாமி, *கிறித்தவ இலக்கிய வரலாறு*, கிறித்தவ ஆய்வு மையம், தூய வளனார் தன்னாட்சிக் கல்லூரி, திருச்சிராப்பள்ளி, 2010. (நூல் கிடைக்குமிடம்: பூரண ரீத்தா பதிப்பகம், 1130 பழனியப்பா நகர், 3-வது தெரு, நாஞ்சிக்கோட்டை சாலை, தஞ்சாவூர் - 613006).

பகுப்பு:கிறித்தவத் தமிழ்க் காப்பியங்கள்
இதோ மானுடம் (நூல்)

**இதோ மானுடம்** என்னும் கிறித்தவக் காப்பியத்தை ஆக்கியவர் புலவர் ம.அருள்சாமி என்பவர். புதிய ஏற்பாட்டில் நான்கு நற்செய்தியாளர்கள் இயேசு பற்றிக் கூறும் செய்திகளை ஆசிரியர் இக்காப்பியத்தில் பாவாக உருவாக்கித் தருகிறார்.

## பெயர் தோற்றம்

நற்செய்திகளில் வரும் இயேசுவைச் சாட்டைகளால் அடிக்கச் செய்தான் உரோமை ஆளுநன் பிலாத்து. இயேசுவின் உடல் முழுதும் செங்குருதியால் கறைபட்டது. அலங்கோலம் ஆகிவிட்ட இயேசுவின் அழகுத் திருமேனியைப் பிலாத்து யூதர்களிடம் காட்டி, *இதோ, மனிதன்* என்றான். மக்களின் உள்ளத்தில் இயேசு மட்டில் இரக்கம் தோன்றக்கூடும் என்று பிலாத்து நினைத்திருந்தால் அந்த எதிர்பார்ப்பு ஏமாற்றமாகவே முடிந்தது.

பிலாத்து, இயேசுவை மக்களுக்குக் காட்டி, *இதோ மனிதன்* என்று கூறிய சொற்கள் பொருள்செறிந்தவை. அச்சொற்களையே தம் காப்பியத்திற்கும் இந்நூலாசிரியர் பெயராக்குகிறார். *மானுடம்* என்னும் சொல் மனித குலம் முழுவதையும் உள்ளடக்கும் ஒரு முழுமைச் சொல்லாக உள்ளது. மனித குலம் முழுமைக்கும் தலைவன், உரிமை உடையவன் என்ற பொருளில் இயேசு பிரானை *இதோ மானுடம்* என்று பெயர் சூட்டி அவரைக் காப்பிய நாயகராகக் கொண்டு இந்நூல் பாடப்பட்டுள்ளது.

## நூல் பகுதிகள்

"இதோ மானுடம்" என்னும் இக்கிறித்தவக் காப்பியம் நான்கு பெரும் பிரிவுகளைக் கொண்டுள்ளது. அவை *பிறந்தார்*, *வளர்ந்தார்*, *வாழ்ந்தார்*, *முழங்கினார்*, *போராடினார்*, *வென்றார்* என்ற பெரும் பிரிவுகளைக் கொண்டது. ஒவ்வொரு பிரிவும் பல உட்பிரிவுகளைக் கொண்டு, நூல் முழுவதும் 215 பாடல்களாக அமைந்துள்ளது.

## ஆதாரம்

இர.ஆரோக்கியசாமி, *கிறித்தவ இலக்கிய வரலாறு*, கிறித்தவ ஆய்வு மையம், தூய வளனார் தன்னாட்சிக் கல்லூரி, திருச்சிராப்பள்ளி, 2010. (நூல் கிடைக்குமிடம்: பூரண ரீத்தா பதிப்பகம், 1130 பழனியப்பா நகர், 3-வது தெரு, நாஞ்சிக்கோட்டை சாலை, தஞ்சாவூர் - 613006).

பகுப்பு:கிறித்தவத் தமிழ்க் காப்பியங்கள்
ரகஸ்யத்ரயம்

**ரகஸ்யத்திரயம்**  என்னும் நூல் வைணவத்தின் மூன்று மந்திரங்களை விளக்கும் நூல். நூலின் ஆசிரியர் பரகால நல்லான். இவரைத் 'திருவரங்கச் செல்வனார்' என்றும், 'பரகாலாச்சார்யர்' என்றும் குறிப்பிடுகின்றனர். இவரது இந்த நூலையும் **'ரகஸ்யார்த ப்ரதீபிகை**' என்றும், **பரகால நல்லான் ரகஸ்யம்** என்னும் வழங்குவர்.

நூல் அளவில் பெரிதாக உள்ளது. . ஓம் நமோ நாராயணாய - மந்திரம் 72 பக்கங்களில் விளக்கப்பட்டுள்ளது. இரண்டாவது மந்திரம்  126 பக்கங்களில் விளக்கப்பட்டுள்ளது. மூன்றாவது மந்திரம் சரமலோகம்.   இந்த மந்திரம் இந்த நூலில் 110 பக்கங்களில் விளக்கப்பட்டுள்ளது. இந்த நூல் மணிப்பிரவாள நடையில் உள்ளது. 

##### அடிக்குறிப்பு

பகுப்பு:16 ஆம் நூற்றாண்டுத் தமிழ் நூல்கள்
கிருபை தயாபத்து செபம்

**கிருபை தயாபத்து செபம்** அல்லது "**இரக்கத்தின் அரசி செபம்**" என்பது, கத்தோலிக்க திருச்சபையில் தூய கன்னி மரியாவுக்கு திருப்புகழ்மாலையில் பாடப்படும் திருவழிபாட்டு கால பாடல்கள் நான்கினுள் ஒன்றாகும். வழக்கமாக இது திரித்துவ ஞாயிறுக்கு முன் இரவு துவங்கி திருவருகைக் கால முதல் ஞாயிறுவரை திருப்புகழ்மாலையின் இரவு செபத்தில் பயன்படுத்தப்படுகின்றது. இச்செபமானது கத்தோலிக்க செபமாலையின் நிறைவுசெய்யும் விதமாகவும் பலரால் பயன்படுத்தப்படுகின்றது. இச்செபம் நடுக் காலமுதல் பழக்கத்தில் உள்ளது.

## தமிழில் செபம் (பழைய வழக்கு)

கிருபை தயாபத்துக்கு மாதாவாயிருக்கிற எங்கள் இராக்கினியே வாழ்க! எங்கள் ஜீவியமே, எங்கள் தஞ்சமே, எங்கள் மதுரமே வாழ்க! பரதேசிகளாயிருக்கிற நாங்கள் ஏவையின் மக்கள், உம்மைப் பார்த்து கூப்பிடுகின்றோம். இந்தக் கண்ணீர்க் கணவாயிலே நின்று பிரலாபித்தழுது, உம்மையே நோக்கிப் பெருமூச்சு விடுகிறோம். ஆதலால் எங்களுக்காக வேண்டி மன்றாடுகிற தாயே, உம்முடைய தயாளமுள்ள திருக்கண்களை எங்கள் பேரில் திருப்பியருளும். இதனன்றியே நாங்கள் இந்தப் பரதேசம் கடந்த பிற்பாடு உம்முடைய திருவயிற்றின் கனியாகிய இயேசுநாதருடைய பிரத்தியட்சமான தரிசனத்தை எங்களுக்குத் தந்தருளும். கிருபாகரியே, தயாபரியே, பேரின்ப ரசமுள்ள கன்னிமரியாயே!

- இயேசு கிறிஸ்து நாதருடைய திரு வாக்குத்தத்தங்களுக்கு நாங்கள் பாத்திரவான்களாய் இருக்கத்தக்கதாக

- சர்வேசுரனுடைய பரிசுத்த மாதாவே எங்களுக்காக வேண்டிக்கொள்ளும். -ஆமென்.

ஜெபிப்போமாக
சர்வ சக்தியுடையவருமாய் நித்தியருமாய் இருக்கிற இறைவா! முத்திபேறுபெற்ற கன்னித்தாயான மரியாயினுடைய ஆத்துமமும் சரீரம் தூய ஆவியின் அனுக்கிரகத்தினாலே தேவரீருடைய திருமகனுக்கு யோக்கியமான பீடமாயிருக்க ஏற்கனவே நியமித்தருளினீரே. அந்த திவ்விய தாயை நினைத்து மகிழ்கிற நாங்கள் அவளுடைய இரக்கமுள்ள மன்றாட்டினாலே இவ்வுலகில் சகலப் பொல்லாப்புக்களிலேயும் நித்திய மரணத்திலேயும் நின்று இரட்சிக்கப்படும்படிக்கு கிருபை கூர்ந்தருளும். இந்த மன்றாட்டுக்களையெல்லாம் எங்கள் ஆண்டவராகிய இயேசுநாதருடைய திருமுகத்தைப் பார்த்து எங்களுக்குத் தந்தருளும். -ஆமென்.

## தமிழில் செபம் (புதிய வழக்கு)

இரக்கத்தின் அன்னையாகிய எங்கள் அரசியே வாழ்க! எங்கள் வாழ்வே, தஞ்சமே, இனிமையே வாழ்க! நாடிழந்து தவிக்கும் நாங்கள் ஏவையின் மக்கள், உம்மைப் பார்த்து கூப்பிடுகிறோம். இந்த கண்ணீர் பள்ளத்தாக்கிலே நின்று மனம் நொந்து அழுது, உம்மையே நோக்கிப் பெருமூச்சு விடுகிறோம். ஆதலால் எங்களுக்காக வேண்டி மன்றாடுகிற தாயே, உம்முடைய இரக்கமுள்ள திருக்கண்களை எங்கள்பேரில் திருப்பியருளும். மேலும் நாங்கள் இந்த வேற்றிடம் கடந்த பிறகு, உம்முடைய திருவயிற்றின் கனியாகிய இயேசு கிறிஸ்து நாதருடைய, முழுமையான தரிசனத்தை எங்களுக்குத் தந்தருளும், இரக்கமும் கனிவும் இனிமையும் உள்ள கன்னி மரியாவே!

## தமிழில் செபம் (புதிய வழக்கு - கவிதை நடையில் திருப்புகழ்மாலையில் உள்ளபடி)

:வாழ்க அரசியே தயைமிகு அன்னையே
:வாழ்வே இனிமையே தஞ்சமே வாழ்க
:தாயகம் இழந்த ஏவையின் மக்கள்
:தாயே என்றுனைக் கூவி அழைத்தோம்.

:கண்ணீர்க் கணவாய் நின்றுனை நோக்கி
:கதறியே அழுதோம் பெருமூச் செறிந்தோம்
:ஆதலால் எமக்காய் பரிந்து உரைப்பவளே
:அன்புடன் எம்மைக் கடைக்கண் பாராய்.

:உன்திரு வயிற்றின் கனியாம் இயேசுவை
:இம்மை வாழ்வின் இறுதியில் காட்டுவாய்
:கருணையின் உருவே தாய்மையின் கனிவே
:தருவாம் இனிமையே கன்னி மரியே. ஆமென்

## மேற்கோள்கள்

பகுப்பு:அன்னை மரியா
பகுப்பு:கிறித்தவ இறைவேண்டல்கள்
வச்சத் தொள்ளாயிரம்

**வச்சத் தொள்ளாயிரம்** என்னும் நூல் வச்ச தேசத்து அரசன் ஒரோவனைப் போற்றித் தொள்ளாயிரம் பாடல்களால் பாடப்பட்ட நூல்.  தொள்ளாயிரம் பாடல்கள் பாடும் மரபு இருந்ததை முத்தொள்ளாயிரம், வச்சத் தொள்ளாயிரம், அரும்பைத் தொள்ளாயிரம் போன்ற நூல்களால் அறியலாம்.  பெருந்தேவனார் என்பவர் தாம் இயற்றிய வீரசோழிய உரை நூலில் குறிப்பிடும் நூல்களில் ஒன்று வச்சசத் தொள்ளாயிரம்.   

##### அடிக்குறிப்புகள்

பகுப்பு:12 ஆம் நூற்றாண்டுத் தமிழ் நூல்கள்
மின்தடை வெப்பமானி

[thumb|right|200px|மென்படல [பிளாட்டினம் மின் தடைவெப்பமானி (மின் தடை வெப்ப அளவி)]]
**மின்தடை வெப்பமானி** அல்லது **மின்தடை வெப்ப அளவி** (*resistance thermometer*) என்பது வெப்பநிலையை அளக்க வெப்பத்தால் மாறும் மின்தடையைக் கொண்டு உருவாக்கப்பட்ட  ஓர் அளக்கும் கருவி (அளவி). வெப்பநிலை உயர்ந்தால், ஒரு பொருளில் உள்ள அணுக்கள் கூடுதலான வீச்சுடன் அதிரும். இதனால் அப்பொருளில் மின்னோட்டம் தரும் எதிர்மின்னிகளின் ஓட்டம் கூடுதலாகத் தடைபடும். எனவே மின்தடை கூடும். இந்த கூடும் மின் தடையை அளப்பதன் வழியாக வெப்பநிலையை அளக்கலாம்.

ஒரு தடையின் வெப்பக்குணகம், \alpha  ("ஆல்ஃபா"), என்பது அதன் மின்தடையானது ஒரு பாகை வெப்பநிலை உயர்வுக்கு எந்த அளவு (எவ்வளவு பங்கு) மாறுகின்றது என்பதாகும். t°C வெப்பநிலையில் ஒரு கம்பிச் சுருளின் மின்தடை R_{t} என்றும் அதன் மின்தடை 0&nbsp;°C யில் R_0 என்றும்  அந்த குறிப்பிட்ட கம்பிச்சுருளின் வெப்ப மின்தடை குணக எண் \alpha என்றும் கொண்டால் வெப்பக் குணகத்தைக் கீழ்க்காணுமாறு எழுதலாம்:

:\alpha = \frac{R_{t} - R_0}{R_0t}
: R_0 =  0°C இல் மின்தடை
: R_{t} =  t°C இல் மின்தடை

இதில் வெப்பக்குணகம் என்பது  நாம் அளக்க விரும்பும் வெப்பநிலை எல்லைகளுக்குள் மாறாத ஒரு மாறிலியாக இருக்க வேண்டும். அப்படியில்லாவிடில் அதன் மாற்றங்களையும் அறிந்திருக்க வேண்டும், வெப்பநிலையைத் துல்லியமாக அளக்க.

இவ்வகையான வெப்ப அளவிகளுக்கு பிளாட்டினம் ஒரு சிறந்த பொருள் (ஒரு மாழை).  அதிகமான வெப்பநிலை இடைவெளியில் வெப்பநிலைக்கு ஏற்ப பிளாட்டினத்தின் மின்தடையானது நேர்சார்புடன்  மாறுகின்றது என்பது இதன் சிறப்பு. -272.5 °C முதல்  961.78 °C வரையிலான பெரும் வெப்பநிலை இடைவெளியில் பிளாட்டினத்தின் வெப்பக்குணகம் மாறாமல் இருக்கின்றது. இதனால் அனைத்துலக வெப்பநிலை சீர்தர அளவுகோல் 1990 ("ITS-90) என்பதில் இந்தப் பிளாட்டினம் சிறப்பிடம் பெறுகின்றது.  வெப்பநிலை 13.8033 K (ஐதரசனின் முக்கூட்டு நிலைப்புள்ளி வெப்பநிலை) முதல் 1234.93 K (வெள்ளி உறைநிலை) வரையில் பொதுத்தர பிளாட்டினம் மின் தடை வெப்ப அளவி பயன்படுத்தப் பரிந்துரைக்கின்றது. பிளாட்டினத்தின் இன்னொரு முக்கியமான பண்பு வேதியியல் மாற்றத்துக்கு எளிதாக உள்ளாகாத தன்மை.

பொதுவாக பாதரச வெப்பமானிகளே அதிகம் பயன்படுத்தப்படுகின்றன. ஆனால் மிகக்குறைந்த வெப்பநிலையினையோ அல்லது மிக அதிக வெப்பநிலையினையோ அளவிட அது பயன்படாது. அதற்குக் காரணம் பாதரசத்தின் உறை வெப்பநிலை -39° சென்டிகிரேட் ஆக இருப்பதுதான். அதுபோல் அதிக வெப்பநிலையில் வெப்பமானியின் கண்ணாடிப் பகுதி உருகிவிடக்கூடும். இந்தநிலையில் மின்தடை வெப்பமானி வெகுவாகப் பயன்படுகிறது.

பகுப்பு:வெப்பவியல்
பகுப்பு:வெப்பமானிகள்
தேன்மிட்டாய்

**தேன்மிட்டாய்** அரிசி மாவினால் செய்யப்படும் ஓர் இனிப்பு வகையாகும். இது பொதுவாக வெளிர் சிவப்பு நிறத்திலும் உருளையாகவும் இருக்கும்.

## செய்முறை
அரிசி மற்றும் உளுந்தை கழுவி 2 முதல் 3 மணி நேரங்கள் வரை ஊற வைக்கவும். அரிசி, உளுந்து ஊறியதும் மிக்ஸியில் போட்டு குறைவான தண்ணீர் சேர்த்து நன்றாக அரைத்து எடுத்துக் கொள்ளவும் (இட்லி மாவு பதத்தை விடவும் சிறிது கெட்டியாக இருப்பது நல்லது).

அரைத்து வைத்திருக்கும் மாவுடன் ஆரஞ்சு அல்லது சிவப்பு கலர் சேர்த்து, கலந்து கொள்ளவும். ஒரு பாத்திரத்தில் சீனியை போட்டு ஒரு கப் தண்ணீர் ஊற்றி பாகு காய்ச்சவும். சீனி கரைந்து கொதிக்கும் நிலையில் அடுப்பை அணைத்து விடவும்.

ஒரு கடாயில் எண்ணெய் ஊற்றி காய்ந்ததும் அரைத்த மாவு கலவையை சிறிய கரண்டியால் எடுத்து ஊற்றவும். உருண்டைகள் பொரிந்து மேலே வரும்.
பொரித்த உருண்டைகளை மிதமான சூட்டில் உள்ள சர்க்கரை பாகில் போட்டு 5 நிமிடங்கள் ஊற விடவும். ஊறியதும் மிட்டாயை வேறோரு தட்டிற்கு மாற்றவும். அவ்ளோதான்.. சுவையான நாவில் ஊறும் தேன் மிட்டாய் ரெடி.

## கவனிக்க
உருண்டைகளை சீனிப் பாகில் போடுகையில் பாகு மிதமான சூட்டுடன் இருக்க வேண்டும். ஒரு வேளை பாகு ஆறி விட்டால் உருண்டைகளை போடும் முன் மிதமான தீயில் வைத்து சூடாக்கிக் கொள்ளவும்.

பகுப்பு:இனிப்புகள்
கீழ்க்கட்டளை

**கீழ்க்கட்டளை** (*Keelkattalai*) தென் சென்னையின் புறநகர்ப் பகுதியில் பல்லாவர நகராட்சிக்கும். இப்பகுதி செங்கல்பட்டு மாவட்டத்திற்கு உட்பட்டதாக உள்ளது. இந்தப் பகுதியில் நடுத்தர மக்களே அதிகம் வாழ்கின்றனர்.

## புள்ளிவிவரங்கள்
2011 ஆம் ஆண்டு மக்கள் தொகைக் கணக்கெடுப்பின் படி கீழ்க்கட்டளையின் மக்கள் தொகை 27,981 ஆகும். 

## வரலாறு
கீழ்க்கட்டளை என்ற பெயர் கிழக்கு (கிழக்கு) மற்றும் கட்டளை (கிராமம்) என்ற சொற்களிலிருந்து பெறப்பட்டுள்ளது. பல்லவர் காலத்து குடியேற்றமான பல்லாவரம் என்ற பகுதிக்கு "கிழக்கே உள்ள கிராமம்" என்றும் கொள்ளப்படுகிறது. ஆரம்பத்தில், கீழ்கட்டளை ஒரு கிராமப் பஞ்சாயத்தாக இணைக்கப்பட்டது. 1970 ஆண்டு சனவரி மாதம் 17 அன்று சமீன் பல்லாவரம் நகரப் பஞ்சாயத்துடன் இணைக்கப்பட்டது. ஈசா பல்லாவரம் நகரப் பஞ்சாயத்து, அசுத்தினாபுரம் நகரப் பஞ்சாயத்து மற்றும் நெமிலிச்சேரி பஞ்சாயத்து ஆகியவற்றுடன் கீழ்க்கட்டளை நகரப்பஞ்சாயத்தும் சேர்ந்து பல்லாவரம் நகராட்சியாக அமைக்கப்பட்டது. 

### போக்குவரத்து வசதி
பெரிய பேருந்து நிலையம் ஒன்று கீழ்க்கட்டளையில் உள்ளது. முக்கியமாக தியாகராய நகர், மடிப்பாக்கம், வேளச்சேரி, திருவான்மியூர் போன்ற பகுதிகளுக்கு இங்கிருந்து பல பேருந்துகள் செல்கின்றன. அருகிலுள்ள இரயில் நிலையம் பல்லாவரம் இரயில் நிலையம் ஆகும்.

## மேற்கோள்கள்

பகுப்பு:சென்னை சுற்றுப் பகுதிகள்
கரிம ஒளிகாலும் இருமுனையம்

**கரிம ஒளிகாலும் இருமுனையம்** (**OLED**, *organic light-emitting diode*) என்பது ஒரு ஒளிகாலும் இருமுனையம் (LED), இதன் உமிழும் மின்னொளிர்வுப் பட்டை ஒரு கரிமச் சேர்வையைக் கொண்டு உருவாக்கப்பட்ட படலம் ஆகும். இச்சேர்வை மின்னூட்டம் பெறும் போது ஒளியை உமிழ்கிறது. கரிமக் குறைக்கடத்தியைக் கொண்ட இந்த மின்னொளிர்வுப் பட்டை இரு மின்முனைகளுக்கிடையில் அமைந்துள்ளது. பொதுவாக, இந்த மின்முனைகளில் ஒன்று ஒளிபுகு தன்மை கொண்டதாக இருக்கும்.

கரிம ஒளிகாலும் இருமுனையங்கள் தொலைக்காட்சிப் பெட்டிகளின் திரைகள், கணினித் திரைகள், நகர்பேசிகள்,  தனிநபர் எண்மத்துணைகள் போன்றவற்றில் எண்ணிமக் காட்சிகளை உருவாக்குவதற்குப் பயன்படுத்தப்படுகின்றன.

## மேற்கோள்கள்

பகுப்பு:மின் உறுப்புகள்
எண்ணுப்பெயர்

## ஒன்று முதல் பத்து
பொருள்களைத் தொகைப்படுத்தும்போது தமிழர் ஒன்று, இரண்டு, மூன்று, நான்கு, ஐந்து, ஆறு, ஏழு, எட்டு, தொண்டு, பத்து என எண்ணிக்கையை ஒன்றொன்றாகக் கூட்டி வளர்த்துக்கொண்டனர். இந்த வரிசையில் தொண்டு என்னும் சொல் ஒன்பதைக் குறிக்கும்.  இந்தச் சொல் தொல்காப்பியர் காலத்திலேயே அருகிய வழக்காக மாறிவிட்டது. தொல்காப்பியர் எண்ணுப் புணர்ச்சியை விளக்கும்போது தொண்டு என்னும் சொல்லை விட்டுவிட்டு ஒன்பது என்னும் சொல்லை வைத்தே புணர்ச்சி விதி கூறுகிறார். ஒன்பதை 'ஒன்பான்' என்றும், பத்தைப் **"பஃது"** என்றும் இலக்கியங்களில் வழங்கினர். பத்து என்னும் சொல் புணர்ச்சியின்போது **பான்** என விகாரப்படுதலும் உண்டு. இவற்றை அடியில் வரும் சொல்லாக்கங்களில் காணலாம்.

## பத்தின் அடுக்கு
* பதினொன்று, பன்னிரண்டு, பதின்மூன்று - என்ற முறையில் வளரும்.
* ஒருபஃது, இருபஃது, முப்பஃது, நாப்பஃது, ஐம்பஃது, அறுபஃது, ஏழ்பஃது, எண்பஃது, தொண்ணூறு - என்ற முறையில் வளரும்.
அளவை முதலானவை வரும்போது .
* அளவைகள் - அகல், ஆழாக்கு, உழக்கு, கலம், சாடி, தூதை, நாழி, பானை, மண்டை - போன்றவை (முகத்தல்) அளவைப் பெயர்கள்
* அளவைகள் - கழஞ்சு, தொடி, பலம் - போன்றவை (எடுத்தல் என்னும் முகத்தல்) அளவைப் பெயர்கள்
** ஒருகலம், இருகலம், முக்கலம், நாற்கலம், ஐங்கலம், அறுகலம், ஏழ்கலம், எண்கலம் - என்ற முறையில் வளரும்.
** ஓருழக்கு, ஈருழக்கு, முவ்வுழக்கு (மூவகல்), நாலுழக்கு, ஐயுழக்கு, ஆறுக்கு, ஏழுழக்கு, எட்டுழக்கு - உயிர் வரும்பொது இவ்வாறு புணரும்
** ஓரொன்று, ஈரிரண்டு, மும்மூன்று, நந்நான்கு, ஐயைந்து, ஆறாறு, ஏழேழு, எட்டோட்டு - எண் வரும்போது இப்படி வரும்
** முவ்வட்டி, நால்வட்டி - 'வட்டி' என்னும் முகத்தல் அளவை வரும்போது
** ஒருபத்தொன்று, இருபத்தொன்று > ... > என வளரும் 
** ஒருபதின் கலம், இருபதின் கலம் > ... > என வளரும் 

## நூறின் அடுக்கு
* வருமொழி நூறு என வரும்போது ஒருநூறு, இருநூறு, முந்நூறு, நானூறு, ஐந்நூறு, அறுநூறு, எழ்நூறு (எழுநூறு), எண்ணூறு, தொள்ளாயிரம் - என வரும். 
* நூற்றொன்று, நூற்றிரண்டு > ... > என்பது போல் வரும். 
* நூற்றொருபஃது, நூற்றிருபஃது > ... > என்பது போல் வரும் 

## ஆயிரத்தின் அடுக்கு
* ஆயிரம் என்னும் சொல் வருமொழியாக வரும்போது ஒராயிரம் (ஓராயிரம்), இராயிரம் (ஈராயிரம்), முவ்வாயிரம், நாலாயிரம், ஐயாயிரம், அறாயிரம் (ஆறாயிரம்), ஏழாயிரம், எண்ணாயிரம் (ஏட்டாயிரம்), ஒன்பதிற்றாயிரம் (ஒன்பதாயிரம்), ஒன்பதிற்றுக்கோடி, ஒருநூறாயிரம், இருநாறாயிரம், முந்தூறாயிரம், >... > 

## அல்பெயர் எண்
குறிப்பிட்ட அளவினைக் குறிக்காமல் 'பேரளவு'த் தொகையைக் குறிக்கும் எண்ணுப்பெயர்களைத் தொல்காப்பியம் 'ஐ', 'அம்', 'பல்' என்னும் ஈறுகளைக் கொண்டு முடியும் எனக் குறிப்பிடுகிறது. உரையாசிரியர்கள் 'தாமரை', 'வெள்ளம்', 'ஆம்பல்' எனணும் சொற்களை எண்ணுப்பெயர்களாகக் காட்டுகின்றனர். 'வெள்ளம்போல் மக்கள் கூட்டம்' என்னும் இக்கால வழக்கில் தொல்காப்பியர் காலத்து வெள்ளம் என்னும் அல்பெயர் எண் தொடர்ந்து புழக்கத்தில் இருந்துவருவதைக் காணமுடிகிறது.

## குறைஎண்

முக்கால் , அரை , கால் , அரைக்கால் , மாகாணி  , நான்மா , இருமா , மா , அரைமா , காணி , அரைக்காணி  முந்திரி , கீழ்முந்திரி32  - முதலானவை ஒன்றில் குறைந்த எண்ணுப் பெயர்கள்.

ஒன்றே முக்கால், ஒன்றரை, ஒன்றேகால், ஒன்றே அரைக்கால், ஒன்றே மாகாணி, ஒன்றே மா, ஒன்றே காணி, ஒன்றே முந்திரி - என்ற முறையில் அமையும். 

## அடிக்குறிப்பு

பகுப்பு:சொல்விளக்கம்
பி. ஏ. எம். ஹனீஃப்

**பி. ஏ. எம். ஹனீஃப்** என்பவர் மலையாள நாடகக் கலைஞரும் எழுத்தாளரும் ஆவார். வானொலி நாடகங்களும், சிறுகதைகளும் எழுதியுள்ளார்..

## வாழ்க்கைக் குறிப்பு
1955 ஜனவரி 1 அன்று கொடுங்கல்லூரில் எறியாட் உதுமாஞ்சாலில் பிறந்தார். இவரின் பெற்றோர் அஹ்மத், ஆயிசா. சங்கணசேரி எஸ். பி. கோளேஜில் பயின்றார். 
1978 முதல் கோழிக்கோடு ஆகாசாவாணி நிலையத்தில் றேடியோ நாடகங்களைத் தொடங்கினார். கொலூஸ், பக்.ஷி, வில்பத்ரம், அஸ்வரதம் உட்பட 67 நாடகங்கள் எழுதியுள்ளார்.

## முக்கிய நாடகங்கள்ʼ
* பிரதிமாசங்கம் -(திருக்கரிப்பூர் கெ.கெ.எம். கலாஸாஸ்காரிக ஸமிதி)
* பிரெயின் வாஷ் -(திருக்கரிப்பூர் கெ.கெ.எம்ʼ. கலாஸாஸ்காரிக ஸமிதி)
* தம்புரான் வண்டி - (கொச்சின் மேகலா தியேட்டர்ஸ்)
* அஸ்வரதம்ʼ - (சங்கணசேரி ஜயகேரளா தியேட்டர்ஸ்)
* மஹாமேரு - (சங்கணசேரி தரங்கம் தியேட்டர்ஸ்)
* கழுகன்மாருடெ ஆகாசம் - (கோட்டயம் தேசாபிமானி தியேட்டர்ஸ்)
* கொம்புள்ள குதிரை - (குன்னங்குளம் கீதாஞ்சலி)
* வர்ஷமேகங்களெயும் காத்து   - (குன்னங்குளம்ʼ கீ³தாஞ்சலி)
* கிளிவாலன் குன்னிலெ விஸேஷங்கள்  - (குன்னங்குளம் கீதாஞ்சலி)
* பஞ்சபூதங்கள் அஞ்சல்ல - (குன்னங்குளம் கீதாஞ்சலி)
* இங்கிலாபின்றெ மக்கள்- பி.ஜெ. ஆன்றணி - (பாலக்காடு சூர்ய சேதனா)
* கிணர்
* தி டோக் 
* போக்ஸஸ்
* மணிப்ரவாளம்
* நாணயமந்திரம்
* நாம் பூமியில் உப்பாகுன்னு
* ஆ மரம் ஈ மரம்
* பூமணிகள்
* தேவாலயத்திலே ஸ்வாகதம்
* கழுமரம்
* பட்சிக்கூட்டம்
* இன்டர்நெட்

## விருது
* ஆகாசவாணியின் நாடக ரசசைக்கான தேசிய விருது 1990-91
* பரத் பி. ஜெ. ஆன்றணி நாடகரசனா விருது - 2009
* ஆகாசவாணியின் நாடக ரசனைக்கான சமஸ்தான விருது
* நென்மணிகள் என்ற நாடகத்தின் இன்டர்சோன் விருது
* எம். கோவிந்தன் விருது (1984) - (நல்கியோர் மதராஸ் மலையாளி சமாஜம் - சிறுகதை ரசனை)

## சான்றுகள்

பகுப்பு:மலையாளக் கலைஞர்கள்
பகுப்பு:1951 பிறப்புகள்
பகுப்பு:வாழும் மக்கள்
அம்பிகாபதி (1957 திரைப்படம்)

thumb|right|250px
**அம்பிகாபதி** 1957 ஆம் ஆண்டில் ஏ. எல். சீனிவாசன் தயாரிப்பில் வெளியான தமிழ்த் திரைப்படம். இதில் சிவாஜி கணேசன், பானுமதி, என். எஸ். கிருஷ்ணன், நம்பியார், டி. ஏ. மதுரம் ஆகியோர் முதன்மை வேடங்களில் நடித்தனர். டி.எம்.சவுந்தரராஜனின் பாடல்கள் கொண்ட திரைப்படம் இது.

## உசாத்துணை
*Ambikapathi (1957), ராண்டார் கை, தி இந்து, நவம்பர் 7, 2015
* No stereotyping her

## வெளி இணைப்புகள்
* 

பகுப்பு:1957 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:சிவாஜி கணேசன் நடித்த திரைப்படங்கள்
பகுப்பு:எம். என். நம்பியார் நடித்த திரைப்படங்கள்
பகுப்பு:பி. பானுமதி நடித்த திரைப்படங்கள்
பகுப்பு:என். எஸ். கிருஷ்ணன் - டி. ஏ. மதுரம் நடித்த திரைப்படங்கள்
பகுப்பு:ஜி. ராமநாதன் இசையமைத்த திரைப்படங்கள்
பகுப்பு:என். எஸ். கிருஷ்ணன் நடித்துள்ள திரைப்படங்கள்
சாரதா

சாரதா என்ற பெயரில் உள்ள கட்டுரைகள்:
*சாரதா நம்பிஆரூரன் - தமிழறிஞர்,  மறைமலைஅடிகளின் பேரன்.
*அன்னை சாரதா தேவி - சுவாமி விவேகானந்தரின் குரு ராமகிருஷ்ணரின் மனைவி
*சாரதா மடம்
*சாரதா (திரைப்படம்)
*சாரதா (நடிகை)
வலிவல மும்மணிக்கோவை

**வலிவல மும்மணிக்கோவை**  என்னும் நூல் 16 ஆம் நூற்றாண்டில் தோன்றியது. மும்மணிக்கோவை என்னும் சிற்றிலக்கிய வகையைச் சேர்ந்தது. 16 ஆம் நூற்றாண்டில் வாழ்ந்த அருணகிரி நாதர் எமன் பாசக்கயிற்றால் கட்டி இழுப்பான் என்னும் கருத்துப் பாடலை  இவரது பாடல்  வழிமொழியும் ஒப்புமைப் பாங்கில் உள்ளதால் இந்த நூல் அந்த நூற்றாண்டு எனக் கொள்ளப்படுகிறது. திருவலிவலம் என்னும் ஊரில் கோயில் கொண்டுள்ள சிவபெருமானைப் போற்றிப் பாடும் நூல் இது.

## பாடல் - எடுத்துக்காட்டு
(பொருள் நோக்கில் சொற்பிரிப்பு செய்யப்பட்டுள்ளது)
சிவ-சின்னம் 
:முண்டத்து இலங்கும் வெண் திருநீறும்
:எண்தரு சிறப்பில் கண்ணிகை மாலையும்
:ஓதும் அஞ்செழுத்தின் உண்மை செஞ்சு அழுத்தலும்
:ஒடியா நேயமும்
கம்பராமாயணம் அடிகளை  ஒற்றிப் பாடப்பட்ட பாடல்
:அன்று எனின் அன்றாய் அம் எனின் அதுவாய்
:ஒன்று எனின் ஒன்றாய் பல எனின் பலவாய்
:நின்றது உன் நிலைமை.

## அடிக்குறிப்பு

பகுப்பு:16 ஆம் நூற்றாண்டுத் தமிழ் நூல்கள்
பகுப்பு:மும்மணிக்கோவைகள்
பாடன்-வுயர்ட்டம்பெர்கு

**பாடன்-வுயர்ட்டம்பெர்கு** இடாய்ச்சுலாந்து நாட்டின் 16 மாநிலங்களுள் ஒன்று. இது அந்நாட்டின் தென்மேற்குப் பகுதியில் உள்ளது. இசுடுட்கார்ட்டு இதன் தலைநகரம். இது பரப்பளவின் அடிப்படையிலும் மக்கள்தொகையிலும் நாட்டின் மூன்றாவது பெரிய மாநிலமாகும். பரப்பளவு 35,742 ச.கி.மீ. மக்கள் தொகை 10.7 மில்லியன் ஆகும்.

## மேற்கோள்கள்


பகுப்பு:செருமானிய மாநிலங்கள்
வாமன சரிதை

**வாமன சரிதை** என்னும் நூல் உரைநூலால் தெரியவரும் நூல்களில் ஒன்று.  நவநீதப் பாட்டியல் நூலுக்கு எழுதப்பட்டுள்ள உரையில்  வாமன சரிதை என்னும் நூல் பெயரளவில் குறிப்பிடப்பட்டுள்ளது. 

"செய்வித்தோனால் பெயர் பெற்றன பிங்கல சரிதை, வாமன சரிதை" - என்பது அந்த உரையில் வரும் குறிப்பு. இதன்படி பிங்கலன் என்பவன் தன் வரலாற்றை நூலாகச் செய்ய உதவினான். அதன்படி செய்யப்பட்டது **பிங்கல சரிதை**. வாமனன் என்பவன் தன் வரலாற்றைச் செய்ய உதவினான். அதன்படி செய்யப்பட்ட நூல் **வாமன சரிதை**. - எனத் தெரியவரும். 

"செய்வித்தோனால் பெயர் பெற்றன 'சாதவாகனம்', 'இளந்திரையம்'."  - என்று இறையனார் களவியல் உரை கூறுகிறது. இவற்றில் சரிதை என்னும் சொல் இல்லை. 

வாமனன் சரிதை என்பது வாமன்  என்பதாகலாம். 
##### அடிக்குறிப்பு

பகுப்பு:10 ஆம் நூற்றாண்டுத் தமிழ் நூல்கள்
உருகுணை இராச்சியம்

உறுகுனு இராச்சியம் (கி.மு. நாலாம் நூற்றாண்டுக்கு முன் - கி.பி. பதினாறாம் நூற்றாண்டு) இலங்கையில் உருகுணைப் பகுதியை மையமாகக் கொண்டு எழுந்த இராச்சியங்களின் பொதுப்பெயர். இது இலங்கையின் தற்போதைய தெற்கு மாகாணங்களும் தென்கிழக்கு மாகாணங்களும் இருக்கும் பகுதியில் அமைந்திருந்தது. இதனது தலைநகரமாக மாகாமம் காணப்பட்டது. இது இன்றைய காலத்தின் தென் மாகாணத்தில் உள்ள அம்பலாந்தோட்டைக்கும் திசமகாரமயவுக்கும் அருகில் காணப்படுகிறது. உறுகுணை இராச்சியத்தின் எல்லைகளாக வடக்கில் மகாவலி கங்கையும் வடமேற்கில் களு கங்கையும் உள்ளன. உருகுணையை மையமாக கொண்டு தமிழரும் சிங்களரும் பல்வேறு காலகட்டங்களில் ஆட்சியை அமைத்துள்ளனர்.

## உருகுணை இராச்சியத்தின் அரசியல் பின்னணி
கி.மு. நாலாம் நூற்றாண்டு முதல் கி.மு. மூன்றாம் நூற்றாண்டின் இறுதிப்பகுதி வரை உருகுணை தமிழ் மன்னர்களால் ஆளப்பட்டு வந்தது. இந்நிலையில் வட இலங்கையில் உள்ள அநுராதபுரத்தில் தேவநாம்பிய திச்சன் ஆண்டுவந்தான். தேவநம்பிய தீசனின் பின் அவரது சகோதரனான மகாநாகனே அனுராதபுரத்தின் ஆட்சியாளனாக வரவேன்டும். ஆனாலும் அரச பட்டத்து இராணி தன் மகனுக்கு ஆட்சியை வழங்க எண்ணினாள். மகாநாகனைக் கொல்ல பல சூழ்ச்சிகள் செய்தாள். ஒருமுறை ஒரு மாம்பழத்தில் விசத்தைக் கலந்து அதனை மாம்பழக் கூடையில் வைத்து மகாநாகனுக்கு அனுப்பினாள். இதனை அரசியின் மகன் உண்டு மரணமடைந்தான். இந்தச்சம்பவத்தால் பயந்த மகாநாகன் உருகுணைக்கு தப்பி வந்து அங்கிருந்த தமிழ் அரசர்களிடம் தஞ்சமடைந்தான். பின்னர் யட்டால என்ற இடத்தில் அவனுக்கு என்றொரு மகன் பிறந்தான். அவன் யட்டால தீசன் என அழைக்கப்பட்டான். மகாநாகனுக்கு கோதாபயன் என்ற இன்னொரு மகனும் உண்டு. கோதாபயன் தன் மகனான காகவண்ண தீசனை உருகுணை இராச்சியத்துக்கு அரசனாக்க எண்ணி தன் பாட்டன் காலத்தில் இருந்து தங்கள் குடும்பத்துக்கு தஞ்சம் அளித்த தமிழ் அரசர்களையே கொன்று ஆட்சியைப் பிடித்தான். இவ்வாறு வரலாற்றின் படி இரண்டு நூற்றாண்டுகள் தமிழரிடம் இருந்த உருகுணை இராச்சியம் சிங்களவரிடையே சென்றது.

## அரசர்கள்
# உருகுணை தமிழர்கள் (கி.மு. நாலாம் நூற்றாண்டுக்கு முறபட்ட காலத்தில் இருந்து கி.மு. 210 வரை)
# கோதாபயன் (உருகுணை தமிழர்களை கொன்று ஆட்சி அமைத்தவன்)
# காகவண்ண தீசன்
# துட்டகைமுனு
# தாட்டியன் - 
# தாதுசேனன் (பொ.பி. 463 - 479) - இராசராட்டிரப் பாண்டியர் காலத்தில் உருகுணையில் மறைந்து ஆட்சி நடத்தினான். அவர்களில் கடைசி அரசனான பிட்டியன் என்பவனை கொன்றதும் இலங்கையின் மற்றைய பகுதிகளையும் கைப்பற்றினான்.
# இராஜேந்திர சோழன்

## புகலிடமான உருகுணை
எல்லாளன், பஞ்ச பாண்டியர் (அநுராதபுரம்), இராசராட்டிரப் பாண்டியர், பல்லவர், முதலாம் பாண்டியப் பேரரசை சேர்ந்த பாண்டியர்கள், சோழப் பேரரசர்கள், இரண்டாம் பாண்டியப் பேரரசை சேர்ந்த பாண்டியர்கள் போன்ற தமிழகத்தை சேர்ந்த மன்னர் குலத்தவர் இலங்கையின் மீது படை எடுத்து வட இலங்கையின் அநுராதபுர ஆட்சியைக் கைப்பற்றிய போதெல்லாம் விஜயன் வழிவந்த அரசர்களும் மோரியர் வழிவந்த அரசர்களுக்கும் உருகுணையே ஒளிந்து கொண்டு ஆட்சி நடத்துவதற்கு புகழிடமாய் இருந்தது. பதினாறாம் நூற்றாண்டில் உருகுணையின் சில பகுதிகள் கண்டி இராச்சியத்துடன் இணைந்தன.

## இவற்றையும் பார்க்க
* அனுராதபுர இராச்சியம்
* இலங்கையின் வரலாறு

## மேற்கோள்களும் குறிப்புகளும்

## வெளி இணைப்புகள்
* உறுகுனு இராச்சியம்

பகுப்பு:இலங்கை இராசதானிகள்
பகுப்பு:கிழக்கு மாகாணம், இலங்கை
பகுப்பு:ஊவா மாகாணம்
தமிழ்ச் சமூகக் கல்வி இயக்கம்

**தமிழ்ச் சமூகக் கல்வி இயக்கம்** என்பது தமிழ்நாட்டில் பள்ளிகளில் தமிழ் வழிக் கல்வியைக் கோரி ஒருங்கிணைக்கப்படும் ஓர் அமைப்பு ஆகும்.  இந்த அமைப்பு அதிமுக அரசு அரச பள்ளிகளில் ஆங்கில வழிக் கல்வியை அறிமுகப்படுத்தியததைத் தொடர்ந்து உருவானது.

## முக்கிய கோரிக்கைகள்
* அரசு பள்ளிகளில் ஆங்கில வழிப்பிரிவைத் தொடங்காதே!
* சமச்சீர்க் கல்வியை முழுமையாக நடைமுறைப்படுத்து!
* தமிழ்வழியில் படித்தவருக்கே தமிழ்நாட்டில் வேலை கொடு!
* தமிழ் ஆட்சிமொழிச் சட்டத்தை முழுமையாக நடைமுறைப்படுத்து!

## இவற்றையும் பார்க்க
* சமசீர் கல்வி

## வெளி இணைப்புகள்
* நமது கல்வி முறையும், அரசு தொடக்கப் பள்ளிகளில் ஆங்கில வழிக்கல்வித் திணிப்பும் - கருத்தரங்கம்

பகுப்பு:தமிழ்வழிக் கல்வி அமைப்புகள்
தமிழ்வழிக் கல்வி இயக்கம் (அமைப்பு)

**தமிழ்வழிக் கல்வி இயக்கம்** என்பது வ. சுப. மாணிக்கம் அவர்களால் முன்னெடுக்கப்பட்ட ஓர் அமைப்பு ஆகும்.  இது 'கல்வித்துறையில் எங்கும் எதிலும் தமிழ் ஒன்றே பயிற்று மொழியாதல்;மழலைப் பள்ளி எல்லாம் தமிழ் வழிப் பள்ளியாதல்' என்னும் நோக்கம் கொண்டது.  வ. சுப. மாணிக்கம் வெளியிட்ட 'மொழி அறிக்கை' இந்த அமைப்பின் கொள்கைகளை விளக்குகிறது.

பகுப்பு:தமிழ்வழிக் கல்வி அமைப்புகள்
கோவிலம்பாக்கம்

**கோவிலம்பாக்கம்** (ஆங்கிலம்:Kovilambakkam), இந்தியாவின் தமிழ்நாடு மாநிலத்தில் அமைந்துள்ள காஞ்சிபுரம் மாவட்டத்தில் இருக்கும் ஒரு கணக்கெடுப்பில் உள்ள ஊர்  ஆகும். கீழ்க்கட்டளை, பல்லாவரம், பள்ளிக்கரணை, மேடவாக்கம் ஆகியவற்றை எல்லைகளாகக் கொண்டப் பழமையான ஓர் ஊராகும். தொடர்வண்டி மூலமாகவும், மாநகரப் பேருந்து மூலமாகவும் எளிதில் அடையத்தக்க ஊராக பன்னாட்டு விமான நிலையத்திற்கு சற்று அருகில் உள்ளது. கோவிலம்பாக்கம் சோழிங்கநல்லூர் சட்டமன்ற தொகுதிக்கு உட்பட்டதாகும்.

## பெயர்க்காரணம்

கோவில்+அம்+பாக்கம் என்று பிரித்து அழகிய கோயிலையுடைய ஊர் அல்லது பாக்கம் எனப் பொருள் கொள்ளலாம்.  தமிழிலக்கணப்படி, பாக்கம் என்பது பொதுவாக கடற்கரை ஒட்டிய நிலப்பகுதியை குறிப்பதாகும். இன்றும் இவ்வூரில் அழகிய பழமையான திருநீலகண்டர் எனும் சிவன் கோயிலை தரிசிக்கலாம்.

## மேற்கோள்கள்

பகுப்பு:காஞ்சிபுரம் மாவட்டத்திலுள்ள ஊர்களும் நகரங்களும்
பரவசப்படுத்தும் பரிகாரத் திருத்தலங்கள் (நூல்)

**பரவசப்படுத்தும் பரிகாரத் திருத்தலங்கள்**  எனும் ஆன்மிக நூல் டெம்மி அளவில் 96 பக்கங்களைக் கொண்ட ஒரு நூல். இது சென்னை, கௌதம் பதிப்பகம் பன்னாட்டுப் புத்தகக் குறியீட்டு எண் 978-93-81134-20-7 கொண்டு வெளியிடப்பட்டுள்ளது.

## நூலாசிரியர்

திருநெல்வேலி மாவட்டத்திலுள்ள குட்டம் என்கிற கடற்கரையோர கிராமத்தில் பிறந்த ஜெயமுருகானந்தன் நிர்வாகவியலில் முதுகலைப் பட்டமும், இதழியல் மற்றும் மக்கள் தகவல் தொடர்பியலில் முதுகலைப்பட்டம் மற்றும் ஆய்வியல் நிறைஞர் பட்டமும் பெற்றவர். சென்னையில் ஊடகத் துறையில் துணை ஆசிரியராகப் பணியாற்றி வரும் இவர் சுவாமி விவேகானந்தர் மேல் கொண்ட பற்றுதலால் நெல்லை விவேகநந்தா என்கிற புனைப் பெயரில் கட்டுரைகள், தொடர்கள் போன்றவற்றை தமிழில் வெளியாகும் அச்சிதழ்கள் மற்றும் இணைய இதழ்களில் எழுதி வருகிறார்.

## உள்ளடக்கம்

இந்நூலில் தமிழ்நாட்டிலுள்ள சில கோயில்கள் குறித்த வரலாறு உள்ளடக்கமாக இடம் பெற்றிருக்கிறது.

பகுப்பு:தமிழ் ஆன்மிக நூல்கள்
பகுப்பு:2011 தமிழ் நூல்கள்
வெப்பம் விடு வினை

ஒரு வேதியியல் தாக்கம் வெப்பத்தை வெளியிட்டபடி நடைபெறுமாயின் அது **வெப்பம் விடு வினை**  அல்லது **புறவெப்பத்தாக்கம்** (Exothermic reaction ) எனப்படும். இத்தகைய வெப்ப வெளிப்பாடு பொருள்களைக் கரைக்கும் போது அல்லது கலக்கும் போது நிகழலாம். உதாரணமாக சோடியம் ஐட்ராக்சைடை (NaOH ) நீரில் கலக்கும் போது ஏராளமான வெப்பம் வெளிப்படுகிறது. இப்படிப்பட்ட வினைகள் வெப்பம் விடு வினைகள் எனப்படுகின்றன. மாறாக **வெப்பம் கவர் வினையில்** (Endothermic reaction ), பொருள்களைக் கொண்டு கரைசலை ஆக்கும் போது, வினையை நிகழ்த்த வெப்பம் ஊட்டப்பட வேண்டும். இப்படிப்பட்ட வினைகள் வெப்பம் கவர் வினைகள் எனப்படும்.

## விளக்கம்

வெப்பம் விடுவினை என்பது வெப்பத்தை வெளியிட்டபடி நடைபெறும் வேதியியல் மற்றும் இயற்பியல் தாக்கமாகும். இது தாக்கச் சூழலுக்கு வெப்பத்தை வெளியிடுகின்றது. இத்தகைய தாக்கங்களின் போது உள்ளெடுக்கப்படும் வெப்பத்தைவிட வெளியிடப்படும் வெப்பத்தின் அளவு அதிகமாகும்.

இத்தகைய தாக்கங்கள் புறச் சூழலுக்கு வெப்பத்தை வெளியிடுவதுடன் நடைபெறுவதால் இவை வெப்பம் விடு வினை எனப்படுகின்றன.

வேதியியல் தாக்கமொன்றின் திட்டமான வெப்பத்தைக் கணிப்பது மிகவும் கடினமானது. தாக்கமொன்றின் வெப்ப அடக்க மாற்றம் ΔH, இலகுவில் கணிக்கப்படலாம். எ.கா:

:ΔH = பிணைப்புகளை உடைப்பதற்குப் பயன்படும் சக்தி − பிணைப்புகளை ஆக்கும் போது வெளியிடப்படும் சக்தி

வரைவிலக்கணப்படி  வெப்ப அடக்கம் மாற்றம் மறைப் பெறுமதியை எடுக்கும்:

:ΔH 2 (g) + O2 (g) → 2H2O (g)
:ΔH =  −483.6 kJ/mol of O2 

## உதாரணங்கள்

* அமிலமும் காரமும் தாக்கமடையும் நடுநிலையாக்கல் தாக்கம்.
* எரிபொருட்கள் எரிதல்
* அமிலம் அல்லது காரத்தினை நீருடன் சேர்ப்பதன் மூலம் செறிவைக் குறைத்தல்
* சுவாசம்
* உலோகங்கள் அரிப்படைதல்
* சேதனப் பொருட்கள் பிரிகையடைதல்

## ஆதாரம்
A dictionary of science- ELBS


பகுப்பு:வெப்பவியல்
பகுப்பு:வேதி வினைகள்
பகுப்பு:வெப்ப வேதியியல்
பகுப்பு:வேதியியல் செயல்முறைகள்
கனகா (நடிகை)

**கனகா** (பிறப்பு: 14 சூலை 1973) தென்னிந்தியத் திரைப்பட நடிகை ஆவார். நடிகை தேவிகாவின் மகளான இவர் 1989-ஆம் ஆண்டில் கரகாட்டக்காரன் திரைப்படத்தின் மூலம் தமிழ்த் திரையுலகில் அறிமுகமானார். இவருடைய தந்தை எசு. எசு. தேவதாசு ஆவார். தமிழ், மலையாளம், கன்னடம், தெலுங்குத் திரைப்படங்களில் நடித்துள்ளார். ரஜினிகாந்த், பிரபு, கார்த்திக், மோகன்லால், மம்முட்டி, ஜெயராம் போன்ற பல முன்னணி நடிகர்களுடன் நடித்துள்ளார்.

## சொந்த வாழ்க்கை
2007 இல் கலிபோர்னியாவை சேர்ந்த பொறியாளர் முத்துக்குமார் என்பவரை யாருக்கும் தெரியாமல் திருமணம் செய்து கொண்டதாகவும், திருமணம் முடிந்து 15 நாள் கழித்து அவர் காணவில்லை என்றும், பிப்ரவரி 6, 2010 வரை அவரைப்பற்றி எந்தத்தகவலும் இல்லை என்றும் தெரிவித்தார்.

## திரைப்படங்கள்
### தமிழ்
* கரகாட்டக்காரன் - 1989
* எதிர்காற்று - 1990
* அதிசய பிறவி - 1990
* கும்பக்கரை தங்கய்யா - 1991
* தாலாட்டு கேக்குதம்மா - 1991
* சாமுண்டி - 1992
* கோயில் காளை - 1993
* சக்கரை தேவன் - 1993
* கிளிப்பேச்சு கேட்கவா - 1993
* ஜல்லிக்கட்டுக்காளை - 1994
* சக்திவேல் - 1994
* பெரிய குடும்பம் - 1995
* சிம்ம ராசி - 1998
* விரலுக்கேத்த வீக்கம் - 1999

### மலையாளம்
* காட்பாதர் - 1991 
* வியட்நாம் காலனி - 1992
* கோளாந்தர வார்த்த - 1993
* பின்காமி - 1994
* வார்த்தக்யபுராணம் - 1994
* குஸ்ருதிக்காற்று - 1995
* மன்னாடியார் பெண்ணினு செங்கோட்டச்செக்கன் - 1997
* நரசிம்மம் - 2000

## மேற்கோள்கள்

## வெளி இணைப்புகள்
* 

பகுப்பு:தமிழ்த் திரைப்பட நடிகைகள்
பகுப்பு:மலையாளத் திரைப்பட நடிகைகள்
பகுப்பு:கன்னடத் திரைப்பட நடிகைகள்
பகுப்பு:தெலுங்குத் திரைப்பட நடிகைகள்
பகுப்பு:1973 பிறப்புகள்
பகுப்பு:வாழும் மக்கள்
பகுப்பு:சென்னை நடிகைகள்
பகுப்பு:20 ஆம் நூற்றாண்டின் இந்திய நடிகைகள்
பிராசாத தீபம்

பிராசாத நூல்களில் ஒன்றான **பிராசாத தீபம்**  15 ஆம் நூற்றாண்டில் தோன்றியது. இதன் ஆசிரியரின் பெயர் தெரியவில்லை. எனினும் இந்த நூல் சீகாழியிலுள்ள விநாயகருக்கு வணக்கம் கூறித் தொடங்குவதால் இந்த நூலின் ஆசிரியர் சீகாழியில் வாழ்ந்தவர் எனத் தெரிகிறது.  ஆயின் இவர் கண்ணுடைய வள்ளலோ அல்லது அவரது மாணாக்கருள் ஒருவரோ செய்தார் எனக் கொள்ளலாம். கண்ணுடைய வள்ள

##### ஒப்புமைகள்

##### அடிக்குறிப்பு

பகுப்பு:15 ஆம் நூற்றாண்டுத் தமிழ் நூல்கள்